Síðastliðinn sunnudag fór fram Vesturlandsmót í tvímenningi í bridds á Hótel Hamri . 16 pör mættu til leiks og spiluðu barómeter , þrjú spil á milli para . Vestlendingar voru gestrisnir í meira lagi enda unnu Hafnfirðingarnir Ólafur Þór Jóhannsson og Pétur Sigurðsson með skor upp á 68% . Næstir þeim urðu Kristján B Snorrason og Ásmundur Örnólfsson , sem einnig teljast til gesta þrátt fyrir tengingar við landshlutann , með 63,5% skor . Í þriðja sæti urðu svo loks Vestlendingarnir Jens Sigurbjörnsson og Stefán Arngrímsson með 58% skor . Þeir hlutu því nýjan farandbikar , gefinn af Arion banka Borgarnesi , til varðveislu í eitt ár . Á mánudaginn var spilaður fyrri hluti páskatvímennings hjá Briddsfélagi Borgarfjarðar í Logalandi . Tólf pör mættu til leiks . Kristján í Bakkakoti og Jói á Steinum tóku forystuna strax í fyrsta spili og héldu henni út kvöldið . Þeir enduðu með 60,8% skor . Sveinn á Vatnshömrum og Flemming á Hvanneyri urðu næstir með 57,5% og þriðju Baldur í Múlakoti og Jón á Kópareykjum með 55,4% . Seinni hlutinn verður spilaður 25. mars og eru allir velkomnir .